जगराता नां ऐ रातीं जागने दा। कुतै-कुतै इसी ‘जरगाता’ जां ‘गजराता’ जां ‘माता दा जागा’ बी आखदे न। इस दिन रात जागियै गै कढनी पौंदी ऐ। इक जगराता ओ बी हुन्दा ऐ जेह्ड़ा जान्नी उठी जाने परैन्त जनानियां रातीं बेल्लै ब्याह् आलै घर करदियां न। सारी रात जागदियां न। छड़ियां जागदियां गै नेईं नचदियां, गांदियां, भांगड़े मारदियां गंदियां-मंदियां बोलियां पांदियां ते सुआंग बनादियां न। नेहा रंग बज्झदा ऐ जे नींदर औंदी गै नेईं। नींदर नेईं आई, सारी रात जागना पेआ ते जगराता बनी गेआ। दूआ जगराता ऐ माता रानी दे नां दा। भजन कीर्तन, हवन जग्ग ते पूजा पाठ आला।